ยืดเวลากมลฯ
คปภ.ตั้งคณะทำงานไอซียูตรวจสอบการแก้ไขฐานะการเงินกมลประกันภัยหลังมีผู้ร่วมทุนใหม่
31 มี.ค. 2559

คปภ.ตั้งคณะทำงานไอซียูตรวจสอบการแก้ไขฐานะการเงินกมลประกันภัยหลังมีผู้ร่วมทุนใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ที่ประชุมคณะกรรมการ คปภ.ครั้งล่าสุด ได้มีคำสั่งให้ทบทวนกรณีบริษัท กมลประกันภัย ที่ถูกสั่งหยุดขายประกันภัยเป็นการชั่วคราวใหม่ เนื่องจากทางบริษัทแจ้งว่าได้มีผู้ร่วมทุนรายใหม่เข้ามาเพิ่มทุนแล้ว จึงได้ตั้งคณะทำงานไอซียูขึ้นมา เพื่อตรวจสอบข้อเท็จจริงว่ามีเงินทุนเข้ามาเท่าไร ระบบบริหารจัดการที่ให้แก้ไขเป็นอย่างไร รวมถึงความคืบหน้าด้านอื่นๆ หลังจากนั้นจึงนำข้อมูลที่ได้ทั้งหมดมาตัดสินใจอีกครั้ง
อย่างไรก็ตาม ในส่วนของบริษัท สัญญาประกันภัยนั้น พบว่า ยังไม่มีความคืบหน้าในการแก้ปัญหาแต่อย่างใด ทาง คปภ.จึงยืนยันคำสั่งเดิมและได้ส่งเรื่องไปยัง รมว.คลัง พิจารณาแล้ว แต่ไม่สามารถเปิดเผยรายละเอียดได้
ทั้งนี้ อยากเตือนให้บริษัทประกันชีวิตและบริษัทประกันภัย อย่ามุ่งส่งเสริมการขายโดยไม่ดูกำลังความสามารถในการให้บริการ หรือมุ่งหากำไรระยะสั้นจนละเลยการดูแลลูกค้าหลังการขาย เพราะทำให้ลูกค้าประชาชนขาดความเชื่อมั่นในธุรกิจ
นายสุทธิพล กล่าวว่า ในช่วงสงกรานต์ ยังได้จัดประกันภัยอุบัติเหตุเทศกาลสงกรานต์สุขใจ หรือประกันภัย 100 เบี้ยประกันภัย 100 บาท คุ้มครองกรณีเสียชีวิตจากอุบัติเหตุ 1 แสนบาท หากเสียชีวิตจากเจ็บป่วยจ่ายสินไหม 5,000 บาท เริ่มขายวันที่ 30 มี.ค.-30 เม.ย. 2559
สำหรับเทศกาลสงกรานต์นี้วางเป้าหมายไว้ 5 หมื่นกรมธรรม์ โดยนอกเหนือจากขายผ่านเคาน์เตอร์เซอร์วิสแล้ว ทาง คปภ.ได้เข้าไปให้ความรู้ตามโรงงานและนิคมอุตสาหกรรมต่างๆ ได้รับการตอบรับที่ดี เพราะบริษัทประกันชีวิตและบริษัทประกันภัยต้องการขยายฐานลูกค้าสู่กลุ่มฐานรากของประเทศ
ด้าน นายสุวรรณ โชตชวเลิศ ประธานกรรมการ บริษัท กมลประกันภัย กล่าวว่า ขณะนี้บริษัทอยู่ระหว่างรอให้คณะทำงาน คปภ.เข้ามาตรวจสอบรายละเอียดทั้งหมดก่อน ซึ่งคงต้องมีการหารือร่วมกันทั้ง 3 ฝ่าย ไม่ว่าจะเป็นบริษัท ผู้ร่วมทุนรายใหม่ และ คปภ. คาดว่าในช่วงกลางเดือน เม.ย.นี้ จะเห็นความชัดเจนในการกลับมาดำเนินการธุรกิจได้อีกครั้ง